Alaviitalan koulun (Alaviitala ja Honkakylän 1.-2.lk) suunnitelma oppilaiden suojaamiseksi väkivallalta, kiusaamiselta ja häirinnältä

**Yhdessä yhteistyöllä –tiimi**

YY-tiimin kokoonpano:

* Koulunjohtaja
* Opettajaedustaja

YY-tiimin tehtävät:

* Edistää hyvää ja arvostavaa ilmapiiriä sekä kunnioittavaa suhtautumista toisiin. Muistuttaa positiivisuuden ja arvostavan kommunikaation merkityksestä itselle ja yhteisölle.
* Ennaltaehkäistä väkivaltaa, kiusaamista ja häirintää.
* Toimia akuuteissa tilanteissa välittömällä puuttumisella.
* Seurata ja jälkihoitaa mahdollisia väkivalta-, kiusaamis- ja häirintätapauksia.
* Tiedottaa tarvittaessa henkilökuntaa, oppilaita ja huoltajia.
* Lisätä oppilaiden hyvinvointia.

YY-tiimin toiminta:

* YY-tiimi kokoontuu tarvittaessa.
* Henkilökunnalta, huoltajilta ja oppilailta tulleen kiusaamiseen, väkivaltaan tai häirintään liittyvän yhteydenoton jälkeen YY-tiimi kokoontuu ja kuulee kaikkia osapuolia. Osapuolia voidaan kuulla myös yhdessä.
* Huoltajia tiedotetaan asiasta kirjallisesti.
* Asetetaan kahden viikon seurantajakso, jonka aikana tarkkaillaan tilannetta.
* Kahden viikon kuluttua tiimi kokoontuu uudelleen ja tarkistaa osapuolilta onko tilanne korjaantunut.
	+ Jos tilanne on korjaantunut, asia raukeaa.
	+ Jos tilanne on edelleen jatkunut samanlaisena, osapuolten huoltajat ja osapuolet kutsutaan neuvotteluun ja mietitään keinoja asian ratkaisemiseksi yhdessä. Asetetaan uusi kahden viikon seuranta-aika.

Koulun hyvä fiilis –suunnitelma

**Yhteisöä vahvistetaan positiivisen pedagogiikan menetelmin:**

* Aktivoidaan oppilaita huomaamaan onnistumiset ja hyvän niin itsessään kuin toisissa (esimerkiksi onnistumisten puun, kehutaulun, salaisen ystävän, huomaa hyvä –lasien ja koulun yhteisten tapahtumien mm. päivänavausten avulla*).*
* Opetetaan kasvun asennetta (esimerkiksi sisäisen puheen avulla. Ohjataan lasta ajattelemaan vastoinkäymisten ja oppimisen haasteiden kohdalla, että hän ei osaa **vielä**... eli hänellä on kyky oppia ja vahvistaa taitoja ja osaamista, kun vain tekee töitä sen eteen)*.*

**Kehitetään tunne- ja vuorovaikutustaitoja:**

* Oppilaille tarjotaan keinoja suotuisaan tunteiden hallinnan oppimiseen sekä konkreettisia toimintamalleja esimerkiksi suuttumuksen ja vihan tunteiden hillintään.
	+ tunnetaitoja ovat tunteiden tunnistaminen, nimeäminen ja ilmaiseminen. Omista tunteista puhuminen, kirjoittaminen ja piirtäminen auttaa tunteiden ymmärtämisessä ja lisää oman itsensä ja elämän hallintaa.
	+ Tunteiden hallintakeinojen opettaminen (esimerkiksi liikennevalomalli, sutuhaka-malli, kukipaso-malli).
	+ Itsensä rauhoittaminen ja rentouttaminen.
* Työyhteisön toimintakulttuuri (oppiva yhteisö)

**Jatkuva ryhmäyttäminen:**

* Lukuvuoden alussa ensimmäisillä viikoilla käytetään paljon aikaa yhteisiin ryhmäyttämisharjoituksiin.
* Oppilaat tekevät yhdessä töitä kaikkien luokkakaverien kanssa. Luokassa voi mahdollisesti olla joka viikko vaihtuvat parit. Parit voivat maanantaisin vaihtaa viikon kuulumiset ensimmäisen oppitunnin alussa, tehdä yhdessä kaikki viikon parityöt ja auttaa toisiaan tarvittaessa eri oppiaineissa.

**Oppilaiden osallisuuden edistäminen koulun ja luokan toimintakulttuurissa:**

Oppilaita osallistetaan suunnittelussa, toteutuksessa ja arvioinnissa.

* oppilaskunnan hallitus
* ruokailutoimikunta
* vastuutehtävät, esimerkiksi luokan järjestäjät ja ruokailuvastaavat
* luokan säännöt (sisältäen toimintatavat)
* apuopettajat
* päivänavausten pitäminen

Lisäksi luokissa opettajilla on erilaisia käytänteitä, jotka edistävät oppilaiden osallisuutta ja rakentavat luokan toimintakulttuuria esimerkiksi erilaiset oppilaan omat valinnat. Näitä voivat olla esimerkiksi:

* Työskentelypaikan valinta.
* Päivä- tai tuntiurakoinnissa oppilas valitsee, mistä työstä tai tehtävästä hän aloittaa.
* Luokan yhteiset hymynaamat, timantit tms. keräykset, joilla luokka ansaitsee ja valitsee mukavan tekemisen.
* Kuvataiteessa saa valita muutamasta vaihtoehdosta, minkä työn tekee.
* Liikuntatunneilla alkuleikin tai loppuvenyttelyn vetäminen.
* Erilaiset pari-, ryhmä- ja tiimityöskentelyt.

**Oppilaiden ja koulun aikuisten yhteisen luottamuksen ja vuoropuhelun vahvistaminen:**

* Vanhempainillat ja arviointikeskustelut
* Oppilaanohjauskeskustelut
* Arjen opetushetkissä huomioiminen, kannustus ja myönteinen palaute.
* Välituntivalvoja ratkoo konflikteja ja auttaa välitunnilla. Hän on mahdollisesti eri aikuinen, ei vain oma opettaja.

**Välittömän puuttumisen periaate:**

* Oppimisvaikeuksiin ja käytösongelmiin puututaan heti. Opettaja on herkästi yhteydessä koteihin sekä erityisopettajaan edellä mainituissa ongelmissa. Tarvittaessa oppimisen tuen ryhmä tai oppilashuoltoryhmä käsittelee ongelmia ja ohjaa mahdollisesti oppilasta tutkimuksiin.
* Välitunneilla valvova opettaja puuttuu välittömästi epätoivottuun käytökseen. Hän informoi välitunnin ongelmatapauksista oppilaan tai oppilaiden opettajaa. Tarvittaessa tapahtuneesta tiedotetaan myös oppilaiden koteihin.

**Kotien osuuden mahdollistaminen ja edistäminen koulun toimintakulttuurin rakentumisessa:**

* Opettajat ovat viestiyhteydessä Helmi-viestien, omien tiedotteiden ja puhelimen välityksellä. Vanhemmat pysyvät ajan tasalla oppilaan oppimisen ja käytöksen suhteen sekä saavat tietoa koulun tapahtumista ja kuulumisista.
* Koti ja koulu –yhdistys tukee vahvasti koulun kasvatustyötä esimerkiksi hankkimalla urheiluvälineitä tai järjestämällä erilaisia tapahtumia.
* Luokissa voi olla huoltajista koottuja luokkatoimikuntia, jotka esimerkiksi järjestävät rahan hankkimista luokkaretkien tai leirikoulujen järjestämistä varten.
* Arviointikeskustelut opettajan, oppilaan ja huoltajien kesken ovat tärkeitä kohtaamisia, joissa voidaan rauhallisesti ja kannustavassa hengessä keskustella oppilaan vahvuuksista ja mahdollisista haasteista.

Alaviitalan koulun pelisäännöt

Osoitan opiskelussani sinnikkyyttä.

Olen ystävällinen ja huomioin muut.

Pidän huolta ympäristöstäni.

Osoitan käytökselläni oman ja toisen työn arvostamista.